Hans Christian Schmidt (V), 2003-04-01:
Jeg vil gerne takke ordførerne for den positive modtagelse af lovforslaget.
Danmark har jo i 1998 underskrevet Rotterdamkonventionen, og formålet med det lovforslag, vi behandler i dag, er jo at implementere konventionens regler om eksportanmeldelser, så Danmark kan ratificere konventionen i år.
Konventionens grundlæggende princip er det forudgående informerede samtykke eller i den engelske udgave Prior Informed Consent, og konventionen indførte forudgående informeret samtykke i forbindelse med international handel med visse farlige kemikalier og pesticider.
Formålet er især at beskytte ulandene i forbindelse med import af visse farlige kemikalier og pesticider, og det sker ved, at landene forud for importen får mulighed for at frasige sig importen eller træffe de fornødne sikkerhedsforanstaltninger.
Så princippet er altså, at man får mulighed for at kunne frasige sig importen.
Det mener jeg er et godt og sundt princip, som jeg også kan høre at ordførerne er enige i.
Under det danske EU-formandskab er det lykkedes at færdigforhandle og vedtage EU's forordning om eksport og import af farlige kemikalier, der implementerer konventionens regler i EU, endda, og det vil jeg gerne kvittere for, uden at skulle igennem en forsinkende anlæsning i Parlamentet.
Forordningen blev vedtaget i december 2002, og herved er vejen banet for en dansk ratifikation af konventionen.
Forordningen er umiddelbart gældende i medlemslandene, men der er et hjørne af konventionen, som forordningen ikke dækker, og som derfor må implementeres i den nationale lovgivning, for at vi fuldt ud kan leve op til konventionens regler.
Med lovforslaget foreslås det derfor at indføre en pligt til, at eksportøren forud for eksport af kemiske stoffer og produkter, der er forbudte eller underkastet strengere restriktioner i henhold til de danske regler, skal indgive en eksportanmeldelse.
Samtidig foreslås, at eksportanmeldepligten også skal omfatte varer, der indeholder visse kemiske stoffer og produkter.
Det er et synspunkt, som vi jo også deler, kunne jeg forstå på ordførerne.
Det vil også være meget upraktisk, må vi sige, for både virksomhederne og myndighederne at skulle operere med et anderledes regelsæt for de tilfælde, hvor eksportanmeldelserne sker efter de særlige danske regler.
Så pligten til at anmelde eksporterne vil blive bygget op omkring en offentlig tilgængelig liste, som eksportørerne kan orientere sig i for at afgøre, om der knytter sig eksportanmeldepligt til det kemiske stof eller produkt, som ønskes eksporteret. Dette er nu bygget ind i lovforslaget, efter at en række parter, herunder også fra erhvervslivet, under høringen gav udtryk for et ønske om større overskuelighed.
Ordningen vil blive nærmere fastlagt i en kommende bekendtgørelse.
Der vil blive tale om et system, hvor eksportøren udfylder et skema under en række basisoplysninger, der skal indsendes til Miljøstyrelsen.
Vi vil så herefter sørge for det videre i forhold til importlandets myndigheder.
Derudover vil der blive fastsat regler om, at eksportørerne skal foretage årlige indberetninger om de mængder, der eksporteres, og hvem der eksporteres til.
Under den eksterne høring af lovforslaget har især erhvervslivets organisationer givet udtryk for, at der er behov for en dialog om de administrative konsekvenser af anmeldeordningen.
Jeg er naturligvis også interesseret i, at ordningen administreres så smidigt som muligt, og af lovforslaget fremgår det derfor nu, at den bekendtgørelse, der vil fastsætte de nærmere regler, vil blive forelagt enten en testgruppe eller et fokuspanel, før den udstedes.
Samtidig foreslås reglerne om hæftestraf i loven om kemiske stoffer og produkter ophævet.
Det har intet at gøre med Rotterdamkonventionen, men skyldes alene, at hæftestraffen som strafart er blevet afskaffet den 1. juni 2001.
Ændringen er altså ikke et udtryk for, at strafniveauet i konkrete sager vil blive ændret i forhold til den hidtidige praksis.
Lad mig runde af med at nævne, at der er udsigt til at Rotterdamkonventionen træder i kraft ved udgangen af i år, idet de fornødne 50 lande til den tid forhåbentlig har ratificeret.
Jeg håber på Folketingets velvillige assistance
til, at Danmark kan bidrage hertil.
I tilknytning hertil vil jeg til slut nævne, at der tillige er udsigt til en snarlig dansk ratifikation af Stockholmkonventionen om POP-stofferne.
af de næste 14 dage at sende de nødvendige bekendtgørelser i høring, og når høringsfasen er slut og reglerne har været forelagt Europa-Kommissionen, vil Danmark også kunne ratificere Stockholmkonventionen.
Og fra hr. Jørn Jespersen var også et ønske om undersøgelse af nogle specifikke spørgsmål.
Det vil jeg gerne kvittere for, at det vil vi gerne være behjælpelige med.
Hr. Jørn Jespersen nævnte nogle ting, og jeg synes godt, at de kan tjene til, at vi vender dem med hinanden for at se, om vi måske skal stramme op nogle steder.
Det er jo klart, at det er et valg her, man har truffet, og jeg synes bestemt, at det fortjener, at vi prøver at vende det med hinanden i udvalget, så det er jeg også meget indstillet på.